b"\n_START_ARTICLE_\nDon Carlos (opera)\n_START_PARAGRAPH_\nDon Carlos (ital. Don Carlo) je velika opera v petih dejanjih Giuseppeja Verdija. Libreto sta po Schillerjevi igri spisala Joseph M\xc3\xa9ry in Camille Du Locle. Krstna predstava je bila v Teatro de l'Oper\xc3\xa0 v Parizu 11. marca 1867. Ker sta se libretista dr\xc5\xbeala izvirnika, sta oblikovala izredno dolgo besedilo, ki sta ga opremila z obveznim baletnim vlo\xc5\xbekom. Zaradi dol\xc5\xbeine opere je bil uspeh le polovi\xc4\x8den. Tega se je zavedal tudi skladatelj, zato je \xc5\xbee za drugo ponovitev privolil v ob\xc4\x8dutne kraj\xc5\xa1ave. V taki obliki so opero ponovili pribli\xc5\xbeno \xc5\xa1tiridesetkrat._NEWLINE_Skraj\xc5\xa1ana opera pa se na italijanskih odrih ni obnesla, zato je za premiero 10. januarja 1884 v milanski La Scali skladatelj opero ob\xc4\x8dutno predelal (prvo dejanje, ki se godi pozimi v Fontainebleauskem gozdu, je v celoti izpu\xc5\xa1\xc4\x8deno). Skraj\xc5\xa1ana opera (t. i. milanska razli\xc4\x8dica) je tako sestavljena iz \xc5\xa1tirih dejanj (sedmih slik)._NEWLINE_Za premiero v Modeni leta 1886 pa je skladatelj operi v \xc5\xa1tirih dejanjih dodal \xc5\xa1e prolog._NEWLINE_Prva ljubljanska uprizoritev opere je bila na odru ljubljanske Opere v sezoni 1961/1962.\n_START_SECTION_\nVsebina milanske razli\xc4\x8dice\n_START_PARAGRAPH_\nGodi se v \xc5\xa0paniji v 16. stoletju.\n_START_SECTION_\nPrva slika\n_START_PARAGRAPH_\nV samostanu ob son\xc4\x8dnem vzhodu._NEWLINE_V kapeli pred grobom Karla V. kle\xc4\x8dijo in molijo menihi. Don Carlos pride bled in potrt in to\xc5\xbei nad svojo usodo, ki mu je iztrgala zaro\xc4\x8denko, francosko princeso Elizabeto Valois, ki jo je iz politi\xc4\x8dnih razlogov poro\xc4\x8dil njegov o\xc4\x8de Filip II. Carlosov prijatelj markiz Posa se je pravkar vrnil iz Flandrije in mu sporo\xc4\x8da, da se ljudstvo \xc5\xbeeli osvoboditi okrutne \xc5\xa1panske nadvlade. Ko mu Carlos razodene strast do svoje ma\xc4\x8dehe, mu Posa svetuje, da naj prosi o\xc4\x8deta, da ga po\xc5\xa1lje kot svojega namestnika v Flandrijo, kjer bi lahko tamkaj\xc5\xa1njemu ljudstvu pomagal, hkrati pa tudi la\xc5\xbee obvladal svoja ljubezenska \xc4\x8dustva. Oba prijatelja si sve\xc4\x8dano prise\xc5\xbeeta, da bo boj za svobodo njun prvi in najvi\xc5\xa1ji cilj.\n_START_SECTION_\nDruga slika\n_START_PARAGRAPH_\nVhod v samostan._NEWLINE_Dvorne dame, med njimi princesa Eboli, se zabavajo s pesmijo in kramljanjem. Pridru\xc5\xbei se jim tudi kraljica Elizabeta. Pa\xc5\xbe Tebaldo najavi markiza Poso, ki izro\xc4\x8di kraljici pismo njene matere, prikrito pa tudi listi\xc4\x8d, v katerem Don Carlos prosi kraljico za sprejem. Kraljica privoli in ko se dvorjanke razidejo, Carlos prosi Elizabeto, da bi se zavzela zanj pri kralju, da bi ga poslal v Flandrijo. Med razgovorom ga \xc4\x8dustva zanesejo, vendar pa se zave brezupnosti polo\xc5\xbeaja in obupan zbe\xc5\xbei._NEWLINE_Kralj Filip ogor\xc4\x8den ukori plemstvo, da je pustilo kraljico samo, njeno prvo damo pa pre\xc5\xbeene nazaj na Francosko. Ko se kraljica in vse spremstvo odstrani, Filip zadr\xc5\xbei Poso, ki ga ceni zaradi njegove zadr\xc5\xbeanosti in bi ga zato v ob\xc4\x8dutju osamljenosti \xc5\xbeelel imeti v svoji bli\xc5\xbeini. Posa izrabi prilo\xc5\xbenost in se nujno zavzame za nesre\xc4\x8dno Flandrijo, ki je\xc4\x8di pod strahotnim nasiljem namestnika vojvode Albe. Kralj poka\xc5\xbee razumevanje, posvari pa ga pred Sveto inkvizicijo.\n_START_SECTION_\nTretja slika\n_START_PARAGRAPH_\nMese\xc4\x8dna no\xc4\x8d v kraljevem vrtu._NEWLINE_Carlos je dobil pismo, ki ga vabi na no\xc4\x8dni sestanek. Prepri\xc4\x8dan je, da ga pri\xc4\x8dakuje Elizabeta. Dejansko pa se pojavi \xe2\x80\x94 mo\xc4\x8dno zastrta \xe2\x80\x94 princesa Eboli, ker je ona pisala pismo, ker Carlosa ljubi. Carlos jo v veri, da je kraljica, viharno objame, ko pa spregleda prevaro, je \xc5\xbee prepozno. Knjeginja spozna, da Carlos ljubi kraljico in v besu zagrozi, da bo vse izdala. Ko Eboli vsa ogor\xc4\x8dena odhiti, pregovori markiz Posa Carlosa, da mu izro\xc4\x8di vse listine, ker morata biti odslej pripravljena na vse.\n_START_SECTION_\n\xc4\x8cetrta slika\n_START_PARAGRAPH_\nTrg pred cerkvijo._NEWLINE_Kralj s spremstvom in ljudstvo pri\xc4\x8dakujejo po\xc5\xa1astno uprizoritev avtodafeja. Na \xc4\x8delu flandrijskih odposlancev stopi Carlos pred kralja in ga prosi, naj mu zaupa mesto flandrijskega namestnika. Kralj ga ozna\xc4\x8di za blaznega in Carlos ogor\xc4\x8den potegne me\xc4\x8d. Posa re\xc5\xa1i polo\xc5\xbeaj tako, da prijatelju odvzame me\xc4\x8d in ga izro\xc4\x8di Filipu. Po velikem pevskem ansamblu se vsi podajo k avtodafeju.\n_START_SECTION_\nPeta slika\n_START_PARAGRAPH_\nJutro v Filipovi delovni sobi._NEWLINE_Kralj sam sedi za mizo, sve\xc4\x8de so dogorele. Preganjajo ga mu\xc4\x8dne misli. Nato mu javijo prihod Velikega inkvizitorja. Filip poto\xc5\xbei cerkvenemu knezu, da snuje Carlos upor in vpra\xc5\xa1uje, ali ga sme do skrajnosti kaznovati. Inkvizitor mu odgovarja, da je treba brezpogojno \xc5\xbertvovati vse, \xc4\x8de je v nevarnosti avtoriteta cerkve in dr\xc5\xbeave. Obenem pa nepopustljivo zahteva, da mu kralj izro\xc4\x8di markiza Poso, ki je svobodomislec in zato cerkveni in posvetni oblasti nevaren. Sprva Filip okleva, naposled pa se skru\xc5\xa1en skloni pod silo cerkvene postave. Po kardinalovem odhodu vstopi v sobo kraljica, saj so ukradli njeno skrinjico z dragulji. Vsa prepadena jo zagleda na kraljevi mizi. Filip jo odpre in ko najde v njej sliko Carlosa, ves iz sebe v divjem napadu zabrusi Elizabeti, da je\xc2\xa0\xc2\xbbljubimka\xc2\xab. Kraljica omedli in na kraljev poziv prihitita Eboli in Posa na pomo\xc4\x8d. Ko ostane Eboli z Elizabeto sama, ji na kolenih prizna svoje dejanje. Iz ljubosumja je ukradla njeno skrinjico in jo izro\xc4\x8dila Filipu, da bi jo osumila, medtem pa je ona sama s kraljem nagnusno gre\xc5\xa1ila. Kraljica jo pre\xc5\xbeene z dvora in Eboli bo sklenila svoje \xc5\xbeivljenje v samostanu.\n_START_SECTION_\n\xc5\xa0esta slika\n_START_PARAGRAPH_\nV zaporu._NEWLINE_Carlos je zaprt. K njemu pride Posa, da se od njega poslovi. Ves sum je prevzel nase in vzbudil mnenje, da je on tisti, ki je zanetil upor v Flandriji. Carlosova pisma so slu\xc5\xbeila za dokaz trditev. Carlos ho\xc4\x8de takoj h kralju, da mu vse pojasni, toda je prepozen. Inkvizicija deluje in Posa se zru\xc5\xa1i smrtno zadet na tla._NEWLINE_Nastopi kralj, da bi vrnil Carlosu svobodo. Ta se obupan obrne od o\xc4\x8deta, ki mu je umoril prijatelja. Razjarjeno ljudstvo v divjem navalu vdre v pala\xc4\x8do in zahteva osvoboditev infanta. Ko nastopi Veliki inkvizitor, se mno\xc5\xbeica strahoma razide.\n_START_SECTION_\nSedma slika\n_START_PARAGRAPH_\nMese\xc4\x8dna no\xc4\x8d. V samostanu._NEWLINE_Ob krsti Karla V. kle\xc4\x8di Elizabeta in prosi duha pokojnega vladarja, da ji po\xc5\xa1lje tola\xc5\xbebe. Obljubila je Posi, da bo s Carlosom govorila. Ko Carlos pride na ta zadnji razgovor, mu gore\xc4\x8de svetuje, naj odide v Flandrijo in tam dokon\xc4\x8da miroljubno delo ubitega prijatelja. V globoki bridkosti se oba poslovita v zavesti, da je to slovo za vselej. Presenetita pa ju kralj in Veliki inkvizitor. Na kraljev ukaz ho\xc4\x8dejo stra\xc5\xbearji Carlosa prijeti, ta pa se hipoma zabode. Veliki inkvizitor z znamenjem kri\xc5\xbea dejanje zaklju\xc4\x8di z besedami, da ga je Bog sam obsodil."